DA wil ook hof toe oor Tuinroete-strande | Maroela Media
Die Demokratiese Alliansie het pres. Cyril Ramaphosa en die minister van samewerkende regering en tradisionele sake, Nkosazana Dlamini-Zuma, skriftelik versoek om die besluit te regverdig waarom strande in die Tuinroete-distrik vir die feesgety gesluit is.
"Premier Alan Winde het die nasionale regering al herhaaldelik daarop gewys dat strande in die Wes-Kaap nie 'n beduidende bedreiging inhou vir oordrag van Covid-19 nie. Die provinsiale regering het verskeie brandpunt-planne ingedien wat wys dat die Wes-Kaap voldoende voorberei is om die seisoenale invloei van toeriste te hanteer," het Steenhuisen bygevoeg.
Die DA en sy regerings in die Wes-Kaapse kusdorp-munisipaliteite het ook baklei teen die sluiting van strande tydens die feesgety. "Só regulasie is nie gebaseer op die wetenskaplike raad van mediese kenners nie en is onmoontlik om toe te pas," het hy bygevoeg. "Dit sal ook die finale spyker in die doodskis wees vir die Tuinroete se kus-ekonomieë wat op die randjie van ineenstorting staan."
Steenhuisen sê dit was van die begin af duidelik dat die Wes-Kaap nie strande wou sluit nie, en dit was ook nie nodig vir die provinsie nie. "Die nasionale regering het dié versoeke blatant geïgnoreer en onderskat die bekwaamheid van die Wes-Kaapse regering, ten koste van die lewens en lewensbestaan van die kusgemeenskappe.
"Dit is ook ons mening dat die nasionale regering nie regverdig en konsekwent opgetree het om die regulasies toe te pas nie. Infeksiekoerse tussen die Tuinroete en KwaZulu-Natal, byvoorbeeld, verskil nie van mekaar nie. Terwyl strande egter in KwaZulu-Natal slegs vir 'n paar dae gesluit word, is daar 'n onregverdige algehele beperking op die Tuinroete vir die hele feesseisoen."
Steenhuisen meen daar is nie enige regverdige rede waarom strande op enige plek in die Wes-Kaap gesluit moet word nie en die nasionale regering se besluit om die Tuinroete se strande te sluit, is dus irrasioneel.
"Alle Wes-Kaapse strande moet oop bly vir die res van die feesgety, soos versoek deur die provinsiale regering. Indien nie, moet die Tuinroete, minstens, dieselfde benadering geniet as KwaZulu-Natal."
Hy sê die inwoners van die Wes-Kaap plaas hul vertroue in die DA om hul regte te beskerm, om in 'n regverdige en gelyke samelewing te woon en 'n lewe van vryheid en menswaardigheid na te jaag. "Ons sal hof toe gaan om seker te maak ons voldoen aan dié verbintenis vir ons kiesers en om te waarborg dat daar lank ná die Covid-19-pandemie steeds welvarende kusdorp-ekonomieë in die provinsie sal wees."
Maroela Media het vroeër berig 'n dringende hofaansoek is intussen Dinsdag namens die Grootbrakrivier-sakeforum, Louis Cook, 'n gastehuiseienaar en voorsitter van die Gastehuisgilde van Mosselbaai, en AfriForum as derde applikant, in die Pretoriase hooggeregshof gebring teen Dlamini-Zuma oor haar besluit om strande in die Tuinroete-distrik, die Oos-Kaap en KwaZulu-Natal te sluit gedurende die feestyd.
Dis weens die DA se gedurige alewige toets toets toets vir corona dat die Tuinroete se corona syfers so hoog is. Nou hardloop hulle hof toe nou dat dinge teen hulle draai. Dis egter nou te laat. 'n meer traak my nie agtige benadering soos in ander ANC-beheerde provinsies sou die corona syfers in die Wes-Kaap, insluitend die Tuinroete, laer gehou het. Die DA moet asseblief besef dat ALLES wat hulle doen, selfs goeie goed in landsbelang soos om Corona te keer, word nie so deur die ANC beoordeel nie. Die ANC stel NET in 1 ding belang: om totale… Lees meer »
Jy moet ingeteken wees om te stem4-15Jy moet ingeteken wees om te stem
Soos ek nou hier tik, lê ek op die strand. So maak maar oop want geen reëls word elkgeval toegepas hier in Danabaai nie.
Dis alles goed en wel om die Tuinroete en die Kaapse strande te sluit maar kyk wat gaan in Durban aan.
Isw daar miskien 'n rede voor? Al daai vakansie gangers of ten minste die meeste kom terug Gauteng toe met moontlik die Covid19.
Ek verstaan die gereg doen niks daaraan nie, ry net verby.
Sal iemand aub ook kyk hierna en iets doen hieromtrent?
Stout munisipaliteite wat DA gestem het, word gestraf
BUSINESS INSIDER BERIG: "Initiation practices are prohibited nationally, except in the Eastern Cape, excluding Nelson Mandela Bay, from 17 December 2020"
Niemand gaan my oortuig dat 'n sekere demografie gestraf nie nou gestraf word vir hulle stemkeuses nie
As ons kan getalle reguleer in geboue en reëls kan toepas, hoekom is strande dan so onmoontlik om te bestuur? Om strande toe te maak is 'n indirekte manier om die ekonomie nog 'n direkte knou toe te dien vir al die klein dorpies teen die kus af wat staatmaak op Desembermaande se vakansiegangers se besigheid. Wat gaan hofsake in elkgeval help? Niks gaan verander tot na die nuwe jaar nie. Net 'n groot lawaai. Dan wonder hulle nog hoekom mense nie meer hul wil steur aan alles nie. Belaglik!